Nhar it-Tnejn 29 ta' Ġunju, se titnieda l-Pjattaforma għal Tranżizzjoni Ġusta (Just Transition Platform, JTP) biex tgħin lill-Istati Membri jfasslu l-Pjanijiet territorjali tagħhom għal Tranżizzjoni Ġusta u biex jaċċessaw il-finanzjament minn aktar minn EUR 150 biljun tal-Mekkaniżmu għal Tranżizzjoni Ġusta. Din il-Pjattaforma online se tipprovdi appoġġ tekniku u konsultattiv lill-partijiet ikkonċernati pubbliċi u privati fir-reġjuni tal-faħam u oħrajn b'użu intensiv tal-karbonju, permezz ta' aċċess faċli għall-informazzjoni dwar opportunitajiet ta' finanzjament u sorsi ta' assistenza teknika. Il-Pjattaforma se tiżgura li l-EUR 40 biljun (fi prezzijiet kostanti tal-2018) proposti skont ill-Fond għal Tranżizzjoni Ġusta jmorru għall-proġetti t-tajba u li l-ebda reġjun ma jitħalla lura. Se tappoġġa wkoll l-aċċess għall-iskema ddedikata skont l-InvestEU u l-faċilità ta' self tas-settur pubbliku, li flimkien mal-Fond għal Tranżizzjoni Ġusta jiffurmaw it-tliet pilastri tal-Mekkaniżmu għal Tranżizzjoni Ġusta. Il-pjattaforma se tipprovdi: Il-Viċi President Eżekuttiv tal-Kummissjoni għall-Patt Ekoloġiku Ewropew Frans Timmermans, il-Kummissarju għall-Koeżjoni u r-Riformi, Elisa Ferreira, u l-Kummissarju għall-Enerġija, Kadri Simson, se jniedu l-Pjattaforma għal Tranżizzjoni Ġusta waqt avveniment online li jibda nhar it-Tnejn 29 ta' Ġunju fid-09:30. Dan se jagħti bidu għal ġimgħa ta' avvenimenti online dedikati għar-reġjuni tal-faħam, il-linjite, il-pit u x-shale bituminuż kif ukoll għar-reġjuni b'użu intensiv ta' karbonju, organizzati fil-kuntest tal-Ġimgħa Virtwali tar-Reġjuni tal-Faħam u s-Seminar dwar ir-Reġjuni b'Użu Intensiv tal-Karbonju. Dawn l-avvenimenti se jinfurmaw lill-partijiet ikkonċernati bl-aħħar żviluppi fil-politika tal-UE u se jipprovdu opportunità għall-kondiviżjoni ta' prattiki tajba. Il-programm sħiħ u r-reġistrazzjoni huma disponibbli hawn. Il-passi li jmiss Lejn l-aħħar tal-2020 il-Pjattaforma se tospita bażi tad-data tal-proġetti u tal-esperti. Dan hu x'qalu l-Membri tal-Kulleġġ: Il-Viċi President Eżekuttiv għall-Patt Ekoloġiku Ewropew, Frans Timmermans, qal: “L-ambizzjoni tagħna għall-Patt Ekoloġiku hija li nuru mudell ġdid għal trasformazzjoni inklużiva bbażata fuq tranżizzjoni ġusta. Hekk kif nibnu mill-ġdid l-ekonomiji u s-soċjetajiet tagħna, aħna obbligati lejn uliedna u n-neputijiet tagħna li naħtfu l-opportunità biex nibnu futur aktar sostenibbli. Permezz tal-Pjattaforma għal Tranżizzjoni Ġusta nistgħu nibdew nibdlu dan f'realtà” Il-Kummissarju għall-Koeżjoni u r-Riformi, Elisa Ferreira, qalet: “Il-Pjattaforma għal Tranżizzjoni Ġusta hija pass sod lejn Ewropa newtrali għall-klima. Inħeġġeġ lill-awtoritajiet mill-Istati Membri kollha biex jagħmlu użu sħiħ minnha meta jiżviluppaw u jimplimentaw pjanijiet territorjali għal tranżizzjoni ġusta li jippromwovu tiġdid ekonomiku, kompetenzi ġodda u opportunitajiet ġodda ta' impjieg. Jien determinata li ħadd ma jitħalla lura u li r-reġjuni kollha u l-Ewropej kollha jkunu jistgħu jisfruttaw il-benefiċċji ta' futur aktar ekoloġiku u aktar diġitali.” Il-Kummissarju għall-Enerġija, Kadri Simson, qal: “Il-Pjattaforma għal Tranżizzjoni Ġusta se tipprovdi appoġġ imfassal apposta għar-reġjuni li se jkunu l-aktar milquta mit-tranżizzjoni ekoloġika. Din se tiġbor flimkien l-għarfien espert mis-servizzi rilevanti kollha tal-Kummissjoni biex naċċertaw li r-reġjuni li jużaw il-fjuwils fossili u dawk li jagħmlu użu intensiv tal-karbonju jkollhom l-informazzjoni, l-għodod u l-assistenza kollha li jeħtieġu biex jittrasformaw l-ekonomiji tagħhom b'mod ġust.” Kuntest Il-Mekkaniżmu għal Tranżizzjoni Ġusta (Just Transition Mechanism , JTM) jifforma parti mill-isforz tal-Patt Ekoloġiku Ewropew biex sal-2050 fl-Ewropa tinħoloq ekonomija newtrali għall-klima. Il-Mekkaniżmu se jfittex li jegħleb l-ispejjeż ekonomiċi u soċjali tat-tranżizzjoni klimatika fir-reġjuni l-aktar vulnerabbli tal-faħam u b'użu intensiv tal-karbonju. Il-Mekkaniżmu jikkonsisti minn tliet pilastri ta' finanzjament: il-Fond għal Tranżizzjoni Ġusta, propost fl-14 ta' Jannar 2020 u msaħħaħ permezz tal-Pakkett għall-Irkupru tas-27 ta' Mejju; skema speċifika tal-InvestEU għal tranżizzjoni ġusta; u faċilità ta' self għas-settur pubbliku. Hu mistenni li t-tliet pilastri jimmobilizzaw aktar minn EUR 150 biljun f'investimenti fir-reġjuni tal-UE l-aktar vulnerabbli għat-tranżizzjoni klimatika matul il-perjodu 2021-2027. Imħabbra mal-Pjan ta' Investiment għall-Patt Ekoloġiku Ewropew, il-Pjattaforma għal Tranżizzjoni Ġusta tibni fuq il-ħidma tal-Inizjattiva għar-Reġjuni tal-Faħam fi Tranżizzjoni u tespandiha, u tifforma parti mill-Mekkaniżmu għal Tranżizzjoni Ġusta. Se jkollha tliet sferi ta' ħidma: assistenza teknika kkoordinata mill-Kummissjoni Ewropea u mill-grupp tal-BEI, punt ta' aċċess uniku u helpdesk fl-internet, u avvenimenti li jippromwovu l-involviment tal-partijiet ikkonċernati u l-iskambju tal-aħjar prattiki. Għal aktar informazzjoni Il-MEMO: Mistoqsijiet u Tweġibiet dwar il-Mekkaniżmu għal Tranżizzjoni Ġusta Il-paġna web tal-Pjattaforma għal Tranżizzjoni Ġusta Il-paġna web tal-Pjattaforma għal Tranżizzjoni Ġusta Ġimgħa Virtwali tar-Reġjuni tal-Faħam u Seminar dwar ir-Reġjuni b'Użu Intensiv tal-Karbonju